1. מוקד המשיכה הקרפטי

מונקאטש– בתודעה היהודית העכשווית השם הזה לוקח אותנו אל קהילה יהודית בראשית המאה העשרים בתקופה שבין שתי מלחמות העולם. עבור אחדים, השם הזה מתייחס למרכז אזורי של פעילות ציונית והגימנסיה העברית הריאלית הרפורמית המצליחה. עבור אחרים, מונקאטש היא מילה נרדפת לקהילה החסידית האנטי-ציונית הקנאית בהנהגתו של אחד הרבנים האחרונים במוקצ'בו. המחקר שלפנינו לוקח אותנו חזרה אל ימיה הראשונים של מונקאטש היהודית. אנו נראה כי לא רק בימי זריחתה הייתה עיירה זו מוקד משיכה לאידיאולוגיות שונות.

קרפטורוס – אחד השמות המרכזיים לאזור המשופע באתגרים בכל הנוגע לשמות. האזור משתרע מצפון למישור ההונגרי וממשיך צפונה עד להרי הקרפטים. מונקאטש נמצאת למרגלות הקרפטים, בשולי שפלת הטיסה. כיום האזור הנו חלק מאוקראינה, גובל בפולין, בסלובקיה, בהונגריה וברומניה.

בשל מיקומה הגיאוגרפי בין אימפריות, קרפטורוס שימשה כצומת בין מדינות. לכן ניתן לראות אזור זה כאזור גבול לאורך זמן, שכן חילופי שלטון גרמו להשפעות תרבותיות שונות, בעוד הגבול הפוליטי היה חלק מכונן בחיים. המונח "אזור גבול" מתייחס לאזור לא-לגמרי מוגדר, אשר מושפע מאוד מגבול. חוקרים של אזורי גבול גורסים שיש לחקור את האזורים משני צידי הגבול כיחידה אחת. אני מציע לראות בקרפטורוס אזור גבול כי היא התקיימה תמיד בפריפריה של אימפריות, ממלכות או מדינות.